РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/38-22

09. фебруар 2022. године

Б е о г р а д

З А П И С Н И К

22. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 9. ФЕБРУАРА 2022. ГОДИНЕ

Седница је почела у 14,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Соња Тодоровић, Оља Петровић, Марко Зељуг, Дијана Радовић и Арпад Фремонд.

Седници су присуствовали заменици чланова Одбора: Горан Спасојевић (заменик Момира Стојилковића).

Седници нису присуствовали чланови Одбора: Станислава Јаношевић, Велибор Станојловић, Љубинко Ракоњац, Никола Кожовић, Јелисавета Вељковић и Ненад Филиповић, нити њихови заменици.

Седници су присуствовали представници Министарства пољопривреде, шумарства и водопривреде: Бобан Костић, државни секретар, Лидија Ристић Матијевић, Управа за заштиту биља и Милан Ћупрић, Сектор за пољопривредну политику.

Одбор је једногласно (10 за) усвојио следећи:

Д н е в н и р е д

1. Проблеми у предстојећим пољопривредним радовима у прихрани озимих усева и у припреми пролећне сетве.

Пре почетка расправе о тачки дневног реда, приступило се усвајању записника са 21. седнице Одбора. Записник је усвојен једногласно (10 за).

**Прва тачка дневног реда**- Проблеми у предстојећим пољопривредним радовима у прихрани озимих усева и у припреми пролећне сетве.

Милан Ћупрић, представник Сектора за пољопривредну политику истакао да је јесења сетва обављена на већој површини у односу на прошлу годину. Оно што ће обележити текућу годину је раст цена сировина, како у свету тако и код нас. Пољопривредни производи су значајно поскупели што је изазвало раст цена инпута за производњу. Пораст цене гаса је изазвао поскупљење минералних ђубрива, а неке земље су, попут Русије и Кине, да би обезбедиле домаће тржиште, забраниле извоз минералних ђубрива. Ове забране се одражавају на читаву планету па је присутан мањак робе на тржишту. Влада Републике Србије је направила две мере за стабилизацију тржишта минералних сировина, прва је укидање камате на кредите који су намењени за куповину минералних ђубрива, друга мера се односи на укудање царине од 10% за треће земље. Такође, у припреми су и основни подстицаји за биљну производњу који ће почети да се исплаћују у марту, а обезбеђена је и набавка 400 хиљада тона азотних минералних ђубрива чију производњу немамо у нашој земљи. Све ово ће допринети да домаће тржиште буде у потпуности задовољено, нагласио је на крају излагања Милан Ћупрић, представник Сектора за пољопривредну политику.

У наставку седнице председник Одбора, Маријан Ристичевић је истакао да су могући губици у пољопривреди због недовољне прихране пшенице и пролећних усева, што је последица несташице и високих цена. Када је реч о кредитима главно питање које се поставља је како мотивисати мање пољопривредне произвођаче да постану корисници с обзиром да то изискује давање менице на њихова имања. Такође, требало би да се уложе средства за већу производњу и већи извоз као и да се субвенционише куповина минералних ђубрива са 20% од цене, истакао је председник Одбора.

У дискусији су учествовали народни посланици: Маријан Ристичевић, Милија Милетић, Горан Спасојевић и Верољуб Матић.

 Након расправе о тачки дневног реда Одбор је једногласно (11 за) на основу члана 56. Пословника Народне скупштине донео следећи

З а к љ у ч а к

Одбор препоручује Влади Републике Србије, надлежним министарствима, да издвоје средства у циљу субвенционисања азотних минералних ђубрива (УРЕА, АН, КАН) у висини 20% од цене износа без ПДВ-а пољопривредним газдинствима која минерална ђубрива користе за прихрану пољопривредних усева.

На овај начин обезбедили би се већи приноси житарица, индустријског биља, воћа и поврћа, обезбедио увећан извоз и очувана извозна тржишта.

Пошто других питања и предлога није било, седница је закључена у 14.50 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић